Winnie soek Mandela se Qunu-huisArgieffoto: Winnie Madikizela-Mandela. Foto: GCIS Winnie Madikizela-Mandela daag wyle oudpresidentet Nelson Mandela se boedel om regte tot sy huis in Qunu in die Oos-Kaap te bekom. Mvuyo Notyesi, Madikizela-Mandela se prokureur, het glo twee weke gelede ŉ brief aan adjunkhoofregter Dikgang Moseneke, een van die boedel se eksekuteurs, gerig, het die Daily Dispatch Dinsdag berig. Notyesi voer aan dat die regte van die eiendom aan Madikizela-Mandela en haar nageslag behoort, volgens AbaThembu-tradisies. “Dié tradisie geld ongeag of die vrou van haar man geskei is of nie,” het Notyesi geskryf. “Dit is die enigste huis waar Madikizela-Mandela se kinders en kleinkinders hul eie tradisies kan uitleef en beoefen.” AbaThembu-ouderlinge en koning Buyelekhaya Dalindyebo sal glo beëdigde verklarings ter ondersteuning hiervan indien. Volgens die brief is die aansoek nie ŉ aanval op Mandela se testament nie, maar ŉ aanspraak op gewoonte- en tradisionele regte. Moseneke het bevestig dat hy die brief ontvang het en gesê die eis sal Donderdag bespreek word. Madikizela-Mandela was vir 38 jaar lank met Mandela getroud. Sy is nie in Mandela se testament, wat in Februarie vanjaar bekendgemaak is, benoem nie. Mandela is op 5 Desember 2013 oorlede.